Vilnius, 2024 m. sausio 9 d.

**Naujus metus „Lidl“ pradės atidarydamas naują parduotuvę Panevėžyje**

**Prekybos tinklas „Lidl“ tęsia plėtrą šalyje ir Naujuosius metus pradeda atidarydamas dar vieną parduotuvę Lietuvoje – sausio 16 dieną nauja parduotuvė duris atvers Panevėžyje. Tai bus jau ketvirtoji parduotuvė Panevėžyje, kuri įsikurs adresu Klaipėdos g. 109. Tai bus 79-oji „Lidl“ parduotuvė Lietuvoje.**

„Naujuosius metus pradedame puikiomis žiniomis panevėžiečiams, kadangi jau po savaitės šiame mieste atidarysime dar vieną parduotuvę. Tai bus mūsų ketvirtoji parduotuvė šiame mieste, tad dar daugiau mūsų pirkėjų ji bus arčiau namų ar lengviau pasiekiama. Tradiciškai atidarymo rytą surengsime ir šventę miesto bendruomenei“, – kalbėjo „Lidl Lietuva“ korporatyvinių reikalų ir komunikacijos vadovas Antanas Bubnelis.

Atidarymo dieną naujoji parduotuvė duris atvers 8 valandą, kitomis dienomis pirkėjų ji lauks nuo 7 iki 22 valandos. Parduotuvės komandą sudarys maždaug 30 darbuotojų. Konkurencingiausią iš didžiųjų prekybos tinklų atlyginimus mokančio „Lidl“ vidutinis atlyginimas, „Rekvizitai.lt“ 2024 metų lapkričio mėnesio duomenimis, siekė 2238,87 eurus prieš mokesčius.

Naujoji parduotuvė yra įprasto ir daugeliui pirkėjų puikiai pažįstamo formato. Parduotuvėje iš viso veiks 11 kasų: 5 įprastinės bei 6 savitarnos, iš kurių visos – XXL dydžio. Šios kasos puikiai pritaikytos esant didesniems pirkiniams bei greitiems apsipirkimams. Skaičiuojama, kad savitarnos kasose atsiskaityti už prekes galima per vidutiniškai 2 minutes. Šalia parduotuvės taip pat įrengta itin patogi ir erdvi automobilių stovėjimo aikštelė, kuri leis visada rasti vietos automobilio parkavimui ir užtikrins greitą ir patogų apsipirkimą.

**Atidarymo proga – šventė bendruomenei**

Sausio 16 dieną „Lidl“ surengs šventę vietos bendruomenei naujosios parduotuvės atidarymo proga. 8 valandą ryto, atidarant parduotuvę, klientai bus vaišinami karštais gėrimais ir saldumynais, pirmieji pirkėjai dovanų gaus specialiai atidarymui pagamintus daugkartinius pirkinių maišelius. Be visų pramogų atidarymo proga klientų lauks specialūs pasiūlymai tiek maisto, tiek ir ne maisto prekėms, kurie leis apsipirkti už jau įprastą žemą „Lidl“ kainą.

Naujoji parduotuvė bus ketvirtoji „Lidl“ parduotuvė Panevėžyje. Šiuo metu Panevėžyje „Lidl“ parduotuvės yra įsikūrusios Kosmonautų g. 14, J. Basanavičiaus g. 67 ir Smėlynės g. 112A.

Iš viso šiuo metu Lietuvoje veikia 78 „Lidl“ parduotuvės 29 šalies miestuose: Vilniuje, Kaune, Klaipėdoje, Šiauliuose, Alytuje, Marijampolėje, Kėdainiuose, Telšiuose, Kretingoje, Mažeikiuose, Tauragėje, Jonavoje, Panevėžyje, Ukmergėje, Utenoje, Plungėje, Palangoje, Elektrėnuose, Visagine, Šilutėje, Radviliškyje, Vilkaviškyje, Druskininkuose, Rokiškyje, Kaišiadoryse, Nemenčinėje, Gargžduose, Molėtuose ir Jurbarke.

**Daugiau informacijos:**  
Lina Skersytė  
Korporatyvinių reikalų ir komunikacijos departamentas  
UAB „Lidl Lietuva“   
Mob. tel. +370 680 53556  
[lina.skersyte@lidl.lt](mailto:vaiva.serpkova@lidl.lt)